Sønnen Jesper Mathisen til VG Nett: - Radiologene fratok pappa muligheten til å leve

GIKK BORT: Svein Mathisen døde av kreftsykdommen 27. januar 2011. Han ble 58 år gammel. Dette bildet er tatt på en pressekonferanse på Sør Arena i november 2008. Foto: Petter Emil Wikøren, VG

«Mattas» familie får erstatning etter krefttabbe

(VG Nett) To radiologer overså kreften i Svein Mathisens mage. Det forkortet levetiden og ga Start-legenden dårligere prognose for å overleve.

Oppdatert 1. november 2011

Artikkelen er over åtte år gammel

Det fastslår Norsk pasientskadeerstatning i sin konklusjon datert 14.januar i år, skriver Fædrelandsvennen.

Allerede i oktober 2009 ble det på Røntgensenteret i Kristiansand tatt røntgenbilder av Mathisens buk, men ingen av de to radiologene som sjekket bildene, gjorde noen kreftfunn.

Svein Mathisens tilstand forverret seg, og i juni 2010 ble han innlagt på Sørlandet sykehus. De nye bildene viste langt fremskredet kreft med flere svulster i bukhinnen rundt magen og tarmene, skriver regionavisen.

- Folk kan nok tenke seg selv hvordan det føles å vite om en feildiagnose. Det er trist. Radiologene fratok pappa muligheten til å leve, til syvende og sist. Jeg og familien er takknemlige for alt vi har hatt - men vi vil aldri glemme det vi vet, sier sønnen Jesper Mathisen til VG Nett.

Han har fullført farens bok om kreftkampen, hvor feildiagnosen er viet et helt kapittel. Den kommer i salg torsdag.

VGTV: Se Jesper Mathisen fortelle om tapet av faren i ukens «Foppall»

- Trist og beklagelig

Legene på sykehuset kikket da på bildene tatt i 2009. De kunne se flere spredningssvulster i bukhinnen på de åtte måneder gamle bildene.

Lederen for kreftsenteret, Svein Mjåland, bekrefter overfor Fædrelandsvennen at familien Mathisen ble innkalt til et møte og informert om feildiagnostikken.

Vil aldri glemme

STO SAMMEN: Familien Mathisen samlet til julefeiring i 2009. Fra v. Anne, Ingrid, Jesper, Nancy og Svein. Foto: Privat



Norsk pasientskadeerstatning mener Mathisen hadde hatt 15 prosent sannsynlighet for langtidsoverlevelse dersom han hadde blitt operert i oktober 2009. Åtte måneder senere hadde nemlig spredningen kommet så langt at en operasjon ikke kunne gjennomføres.

Ifølge Norsk pasientskadeerstatning vil det bli utbetalt erstatning, uten at størrelsen er avsatt ennå. Konklusjonen er at det foreligger en pasientskade «som følge av svikt ved ytelse av helsehjelp».

- Det har vært en ekstrabelastning, og det har jeg skrevet mye om i boka. Å fighte med slike ting i tillegg har vanskelig. Jeg håper vår historie kan være en vekker for alle, sier Jesper Mathisen til VG Nett.

- Hva håper du offentliggjøringen kan føre til?

- Grunnen til at vi står frem at det skjer tabber av helsevesenet i Norge hver dag. Hvis jeg spiller en dårlig kamp og scorer selvmål får jeg hører det i avisene. Derfor synes jeg ikke slikt skal feies under teppet når det skjer på andre områder heller.

Kritikk fra Helsetilsynet

- Vi kan ikke bare lene oss tilbake og akseptere at så alvorlige feil blir begått ved Røntgensenteret. Skal de fortsette å undersøke pasienter, så må folk i byen kunne stole på at de faktisk gjør jobben sin, utdyper Svein Mathisens enke Nancy Mathisen til Fædrelandsvennen.

Helsetilsynet opprettet tilsynssak i august i fjor, og mener ikke det foreligger rutinesvikt. Radiologene ved Røntgensenteret i Kristiansand får imidlertid sterk kritikk.

«Begge to involverte radiologer har unnlatt å se store og alvorlige patologiske funn. Dette har hatt store konsekvenser for aktuelle pasient», skriver fungerende fylkeslege Toril Hagerup-Jensen i helsetilsynets konklusjon.

Daglig leder ved Røntgensenteret, Truls Lohne, henviser i sitt svar til VG Nett til følgende uttalelse:

«Vi synes dette er en meget trist og beklagelig sak. Vi har beklaget vår feil både skriftlig og muntlig overfor pasienten. Vi informerte han også umiddelbart om hans rettigheter på bakgrunn av det som hadde skjedd. Etter å ha blitt kjent med feilen, meldte vi umiddelbart saken til Helsetilsynet, og behandlet den i vårt kvalitetssystem».

Svein Mathisen har rekorden i antall kamper for Start, og fikk 25 landskamper for Norge. Etter karrieren markerte han seg blant annet som fotballkommentator i TV 2, og som sportsdirektør for klubben i sitt hjerte. Mathisen døde 27. januar i år.

Publisert: 01.11.11 kl. 10:29 Oppdatert: 01.11.11 kl. 11:17

Les også

Mer om IK Start